Antonio Aretxabala

Antonio Aretxabala Díez (Vigo, 1963ko maiatzaren 2a) Galizian jaio, Kantabrian hazi, eta Nafarroan, Iruñean, bizi izan den geologo eta zientzia-dibulgatzailea da. Geologian lizentziatu zen Oviedoko Unibertsitatean, eta Madrilgo Obra Publikoetako Ministerioan espezializatu zen. Hainbat proiektutan lan egin zuen Kantauri isurialdean eta Madrilen. 1992an NASArekin aldi baterako lan egin zuen, sateliteen jarraipena egiten duen estazioko antenaren zimendu-arazo batengatik, Madrilen. Urte horretan bertan Iruñera joan zen eta Nafarroako Unibertsitateko Arkitektura Eskolan irakasle hasi zen geotekniako aditu gisa. Nafarroako sismikotasun historikoari buruzko ikerketa garrantzitsuak egin ditu, eta 2012ko amaieratik Geologoen Elkargoko ordezkaria da. Hogeita bost bat urte ibili zen Nafarroako Unibertsitatean irakasle, Arkitektura Eskolan, eta 2016an kaleratu zuten, Nafarroako Unibertsitateko arduradunen esanetan "Ekonomia- eta antolamendu-arrazoiengatik", eta Antonio Aretxabalaren ustez  arrazoi ideologikoengatik. Nafarroako Unibertsitatetik kaleratu eta gero Zaragozako Unibertsitatean ibili da lanean, irakasle-ikerlari legez.

Antonio Aretxabalak zenbait artikulu argitaratu ditu eta hitzaldi asko eman ditu hainbat forotan. Hedabideetan askotan agertu da, esate baterako Esako urtegiari buruzko bere iritziak azalduz edo ekonomia kapitalistaren etorkizunaz bere iritziak azalduz. Nabarmendu egin da batez ere zientzia dibulgatzaile bezala, etengabeko, betiereko hazkunde ekonomikoaren mitoaren kontrako iritziak zabalduz.

Erreferentzia zerrenda

Kanpo estekak 
  Iritzi artikuluak.
  Antonio Aretxabalaren bloga.

Geologoak
Zientzia dibulgatzaileak
Esako politika